Արցախյան պատերազմի տարիներին գրեթե լիովին քայքայվել էր հանրապետության տնտեսությունը: Դա չափազանց վատ էր անդրադարձել բնակչության սոցիալական և կենսամակարդակի հարցերի վրա: ԼՂՀ սոցիալ-տնտեսական վիճակը բարելավելու նպատակով 1990-ական թթ. երկրորդ կեսին Արցախի իշխանությունների սկսած աշխատանքները թափ առան 2000-2006 թթ.: Այդ ժամանակաշրջանում մի շարք քայլեր ձեռնարկվեցին կենսաթոշակների բարձրացման, աշխատատեղեր բացելու, բնակարանաշինությունը զարգացնելու, կրթական և մշակութային կյանքն աշխուժացնելու, կարիքավորներին, մանավանդ վիրավոր և զոհված ազատամարտիկների ընտանիքներին օգնելու և այլ կենսական հարցեր վճռելու ուղղությամբ: Դրանում զգալի օգնություն են ցուցաբերում նաև Հայաստանի Հանրապետությունը և սփյուռքը: